Gereformeerde kerk Wierdapark - Wikipedia
Sluit in Eldoraigne
Wierdapark (en uitbreidings)
Huidige predikant(e) Awie Verhoef
Adres H.v. Willem Botha- en Meyerstraat, Wierdapark
Stigtingsdatum 21 Oktober 1973
Afgestig van Voortrekkerhoogte
Eerste predikant L.S. van der Vyver (1974–1983)
Ds. L.S. van der Vyver, van 1974 tot sy dood in 1983 die eerste leraar.
Ds. Pieter du Plessis, leraar van 1983 tot 1990, en sy vrou, Nannie.
Ds. Ferdinand Postma, leraar van 1990 tot sy emeritering, in sy laaste jaar, 1971, aan die TSP.
Die Gereformeerde kerk Wierdapark is ’n gemeente in die Gereformeerde Kerk (GKSA) se Klassis Pretoria-Suidwes. Die gemeente beslaan, buiten Wierdapark en die meeste van sy uitbreidings, ook Eldoraigne, Valhalla en die kleinhoewes Mnandi.
Wierdapark het op 21 Oktober 1973 van die Gereformeerde kerk Voortrekkerhoogte afgestig, drie jaar voor die eerste NG gemeente met dié naam, maar in 1982 het ook nog Wierdapark-Suid aan die beurt gekom. Dié twee NG gemeentes, Eldoraigne, Valhalla en Valhalla-Suid het einde 2014 altesaam 6 698 lidmate gehad, vergeleke met die Gereformeerde kerk Wierdapark se 296. Dis ’n verhouding van 1:22,6, vergeleke met die hele GKSA (lidmate van alle rasse) se verhouding van belydende lidmate tot dié van die NGK van nagenoeg 1:11.
As bruidskat het Wierdapark R18 000 en drie woonerwe ontvang, wat die kerkraad met die Nederduitsch Hervormde Kerk vir ’n kerkerf verruil het. In die eerste jaar (1973) is eredienste in die kerkgebou van Voortrekkerhoogte gehou, maar van omstreeks die begin van 1974 af het die dienste verskuif na die saal van die Hoërskool Voortrekkerhoogte. Sowat ’n jaar later het die kerkraad ’n boukommissie aangewys, wat die argitekte Roos en Boschof, wat die Gereformeerde kerk Meyerspark ontwerp het, genader het. Enkele boukontrakte het misluk, waarna die kerkraad self as eienaarbouer opgetree het onder ds. L.S. van der Vyver se toesig. ’n Maand lank het die bouwerk stilgestaan tot lidmate self ingespring het.
Op 6 Maart 1977 is die gebou met sy 400 sitplekke in gebruik geneem. Wanneer die skuifdeure tussen die aangrensende saal en die kerk oopgeskuif word, kan nog 250 sitplekke voorsien word. Prof. Hennie Bingle het die Nagmaaltafel, stoele en doopvont gemaak.
Wierdapark se sieletal het van 1 216 einde 1997 tot 1 400 einde 2001 toegeneem, maar toe om die een of ander rede afgeneem tot 965 einde 2011 en net 442 einde 2014. (Binne die volgende jaar het dit met nog 48 verminder tot 394.) Van 2011 tot 2014 het die klassis se sieletal afgeneem van 6 081 tot 5 479, ’n afname van 9,9 persent vergeleke met Wierdapark se afname van meer as 54 persent. Laat 'n mens Wierdapark se syfer buiten rekening, het die klassis se sieletal net met 1,5 persent van 5 116 tot 5 037 gedaal.
L.S. van der Vyver, 1974 – 12 Februarie 1983 (oorlede in die amp)
Du Plessis, Pieter, 1983 – 1990
Kotze, Willem Gysberth McDonald, 1986 – 1988 (waarna eerste predikant van Rooihuiskraal)
Postma, Ferdinand, 1990 – 2004 (aanvaar sy emeritaat)
Jansen, André, 1992 – 2000 (waarna die Christelike Gereformeerde kerk Aalsmeer, Nederland)
Verhoef, Gabriël Cornelis, 2002 – hede
Grönum, dr. Nicolaas Johannes, 2005 – 2012 (verlaat die bediening)
Ontsluit van "https://af.wikipedia.org/w/index.php?title=Gereformeerde_kerk_Wierdapark&oldid=1631934"
Die bladsy is laas op 16 Desember 2017 om 09:17 bygewerk.